62023CJ0785
SENTENZA TAL-QORTI TAL-ĠUSTIZZJA (L-Għaxar Awla)
19 ta’ Ġunju 2025 (
*1
)
“Rinviju għal deċiżjoni preliminari – Tassazzjoni – Sistema komuni ta’ taxxa fuq il-valur miżjud – Direttiva 2006/112/KE – Eżenzjonijiet favur ċerti attivitajiet ta’ interess ġenerali – Artikolu 132 – Servizzi postali pubbliċi – Direttiva 97/67/KE – Artikolu 12 – Fornitur tas-servizz postali universali – Kunċetti ta’ ‘servizz postali pubbliku’ u ‘servizz ta’ interess pubbliku’”
Fil-Kawża C‑785/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Varhoven administrativen sad (il-Qorti Amministrattiva Suprema, il-Bulgarija), permezz ta’ deċiżjoni tat‑18 ta’ Diċembru 2023, li waslet fil-Qorti tal-Ġustizzja fid‑19 ta’ Diċembru 2023, fil-proċedura
Direktor na Direktsia “Obzhalvane i danachno-osiguritelna praktika” Sofia pri Tsentralno upravlenie na Natsionalna agentsia za prihodite
vs
“Bulgarian posts” EAD,
fil-preżenza ta’:
Varhovna administrativna prokuratura,
IL-QORTI TAL-ĠUSTIZZJA (L-Għaxar Awla),
komposta minn D. Gratsias, President tal-Awla, E. Regan (Relatur) u B. Smulders, Imħallfin,
Avukat Ġenerali: M. Szpunar,
Reġistratur: R. Stefanova-Kamisheva, Amministratriċi,
wara li rat il-proċedura bil-miktub u wara s-seduta tal‑24 ta’ Jannar 2025,
wara li kkunsidrat l-osservazzjonijiet ippreżentati:
–
għad-Direktor na Direktsia “Obzhalvane i danachno-osiguritelna praktika” Sofia pri Tsentralno upravlenie na Natsionalna agentsia za prihodite, minn M. Bakalova u E. Pavlova,
–
għal “Bulgarian posts” EAD, minn V. D. Gerdzhikov u M. Peneva, advokati,
–
għall-Kummissjoni Ewropea, minn M. Herold, M. Ilkova u J. Szczodrowski, bħala aġenti,
wara li rat id-deċiżjoni, meħuda wara li nstema’ l-Avukat Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 132 tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, rettifika fil-ĠU 2007, L 335, p. 60), u tal-Artikolu 12 tad-Direttiva 97/67/KE tal-Parlament Ewropew u tal-Kunsill tal‑15 ta’ Diċembru 1997 dwar regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz (ĠU Edizzjoni Speċjali bil-Malti, Kapitolu 6, Vol. 3, p. 71), kif emendata bid-Direttiva 2008/6/KE tal-Parlament Ewropew u tal-Kunsill tal‑20 ta’ Frar 2008 (ĠU 2008, L 52, p. 3) (iktar ’il quddiem id-“Direttiva 97/67”).
2
Din it-talba tressqet fil-kuntest ta’ tilwima bejn id-Direktor na Direktsia “Obzhalvane i danachno-osiguritelna praktika” Sofia pri Tsentralno upravlenie na Natsionalnata agentsia za prihodite (id-Direttur tad-Direttorat “Appelli u Prattiki fil-Qasam tat-Tassazzjoni u tas-Sigurtà Soċjali” għall-belt ta’ Sofija, fi ħdan l-Amministrazzjoni Ċentrali tal-Aġenzija Nazzjonali għad-Dħul Pubbliku, il-Bulgarija) (iktar ’il quddiem l-“Amministrazzjoni Fiskali”) u “Bulgarian posts” EAD dwar avviż ta’ taxxa dwar taxxa addizzjonali fuq il-valur miżjud (VAT) mitluba mingħand din il-kumpannija għall-perijodu ta’ tassazzjoni mill‑1 ta’ Jannar sal‑31 ta’ Diċembru 2015.
Il-kuntest ġuridiku
Id-dritt tal-Unjoni
Id-Direttiva 2006/112
3
It-Titolu IX tad-Direttiva 2006/112, intitolat “Eżenzjonijiet”, jinkludi, b’mod partikolari, il-Kapitolu 2, intitolat “Eżenzjonijet għal ċertu attivitajiet fl-interess pubbliku”, li taħtu jinsab l-Artikolu 132 ta’ din id-direttiva, li jipprevedi:
“1.   L-Istati Membri għandhom jeżentaw it-transazzjonijiet li ġejjin:
(a)
il-provvista mis-servizzi postali pubbliċi ta’ servizzi barra t-trasport ta’ passiġġieri u s-servizzi ta’ telekomunikazzjoni, u l-provvista ta’ merkanzija inċidentali għalihom;
[…]”
Id-Direttiva 97/67
4
Il-premessa 15 tad-Direttiva 97/67 tiddikjara:
“Billi d-dispożizzjonijiet ta’ din id-Direttiva dwar il-provvista ta’ servizz universali huma mingħajr preġudizzju għad-dritt ta’ l-operaturi universali li jinnegozjaw kuntratti mal-klijenti individwalment”
5
L-Artikolu 2 ta’ din id-direttiva jipprovdi:
“Għall-iskopijiet ta’ din id-Direttiva, it-tifsiriet li ġejjin għandhom japplikaw:
1.
servizzi postali: servizzi li jinvolvu l-clearance, l-issortjar, it-trasport u t-tqassim ta’ oġġetti postali;
1a.
fornitur ta’ servizz postali: impriża li tipprovdi servizz postali wieħed jew aktar;
[…]
13.
fornitur ta’ servizz universali: il-fornitur ta’ servizz postali pubbliku jew privat li jipprovdi servizz postali universali jew partijiet minnu fi Stat Membru, li l-identità tiegħu tkun ġiet innotifikata lill-Kummissjoni [Ewropea] skond l-Artikolu 4;
[…]
17.
utent: kull persuna fiżika jew ġuridika li tibbenefika minn forniment ta’ servizz postali bħala mittenti jew indirizzat;
[…]
19.
rekwiżiti essenzjali: raġunijiet ġenerali mhux ekonomiċi li jistgħu jġiegħlu lil Stat Membru jimponi kondizzjonijiet fuq il-forniment ta’ servizzi postali. Dawn ir-raġunijiet huma l-kunfidenzjalità tal-korrispondenza, is-sigurtà tan-netwerk fir-rigward tat-trasport ta’ merkanzija perikoluża, rispett għat-termini u l-kondizzjonijiet ta’ l-impjieg, skemi tas-sigurtà soċjali, stabbiliti minn liġi, regolament jew dispożizzjoni amministrattiva u/jew bi ftehim kollettiv innegozjat bejn imsieħba soċjali nazzjonali, skond id-dritt Komunitarju u nazzjonali u, fejn iġġustifikat, il-protezzjoni tad-data, il-protezzjoni ta’ l-ambjent u l-ippjanar reġjonali. Il-protezzjoni tad-data tista’ tinkludi l-protezzjoni ta’ data personali, il-kunfidenzjalità ta’ informazzjoni mibgħuta jew maħżuna u l-protezzjoni tal-privatezza;
20.
servizzi pprovduti b’tariffa bil-biċċa: servizzi postali li għalihom it-tariffa hija stabbilita fit-termini u l-kondizzjonijiet ġenerali tal-fornitur(i) ta’ servizz universali għal oġġetti postali individwali.”
6
L-Artikolu 3 tal-imsemmija direttiva jipprovdi:
“1.   L-Istati Membri għandhom jiżguraw li l-konsumaturi jgawdu d-dritt ta’ servizz universali li jinvolvi il-provvista permanenti ta’ servizz postali ta’ kwalità speċifikata fil-punti kollha fit-territorju tagħhom bi prezzijiet li jistgħu jitħallsu mill-konsumaturi kollha.
[…]
3.   L-Istati Membri għandhom jieħdu passi biex jiżguraw li s-servizz universali jkun garantit mhux anqas minn ħamest ijiem ta’ xogħol fil-ġimgħa, ħlief f’ċirkostanzi jew kondizzjonijiet ġeografiċi meqjusa bħala eċċezzjonali, u li dan jinkludi mill-inqas:
–
clearance waħda,
–
kunsinna waħda lid-dar jew proprjetà ta’ kull persuna fiżika jew ġuridika jew, permezz ta’ deroga, taħt kondizzjonijiet fid-diskrezzjoni ta’ l-awtorità regolatorja nazzjonali, kunsinna waħda lil stallazzjonijiet adattati.
Kull eċċezzjoni jew deroga mogħtija mill-awtorità nazzjonali regolatorja skond dan il-paragrafu għandha tiġi komunikata lill-Kummissjoni u lill-awtoritajiet nazzjonali regolatorji kollha.
4.   Kull Stat Membru għandu jaddotta l-miżuri meħtieġa biex jiżgura li s-servizz universali jinkludi l-faċilitajiet minimi li ġejjin:
–
l-ikklerjar, l-issortjar, it-trasport u t-tqassim ta’ oġġetti postali sa żewġ kilogrammi,
–
l-ikklerjar, l-issortjar, it-trasport u t-tqassim ta’ oġġetti postali sa 10 kilogrammi,
–
servizzi għall-oġġetti reġistrati u oġġetti assigurati.
5.   L-awtoritajiet regolatorji nazzjonali jistgħu jżidu l-limitu tal-piż ta’ servizz universali li jkopri pakketti postali sa piż li ma jeċċedix 20 kilogramma u jistgħu jistabbilixxu arranġamenti speċjali għall-kunsinna bieb b’bieb ta’ dawk il-pakketti.
Minkejja l-limitu tal-piż tal-kopertura tas-servizz universali għall-pakketti postali stabbilit f’xi Stat Membru partikolari, l-Istati Membri għandhom jiżguraw li l-pakketti postali li jirċievu minn Stati Membri oħra u li jiżnu sa 20 kilogramma jitwasslu fit-territorju tagħhom.
6.   Id-dimensjonijiet minimi u massimi għall-oġġetti postali in kwistjoni għandhom ikunu dawk kif imniżżla fid-dispożizzjonijiet rilevanti adottati mill-Unjoni Postali Universali.
7.   Is-servizz universali kif deskritt f’dan l-Artikolu għandu jkopri kemm servizzi nazzjonali u dawk bejn fruntiera u oħra.”
7
It-tieni inċiż tal-Artikolu 5(1) tal-istess direttiva huwa fformulat kif ġej:
“Kull Stat Membru għandu jieħu passi sabiex jiżgura li l-provvista ta’ servizz universali tilħaq il-rekwiżiti li ġejjin:
[…]
–
għandu joffri servizz identiku lill-konsumaturi taħt kondizzjonijiet kumparabbli”.
8
L-Artikolu 12 tad-Direttiva 97/67 jipprovdi:
“L-Istati Membri għandhom jieħdu passi biex jiżguraw li t-tariffi għal kull wieħed mis-servizzi li jagħmlu parti mill-forniment ta’ servizz universali jkunu jikkonformaw mal-prinċipji li ġejjin:
–
il-prezzijiet għandhom ikunu jistgħu tali li l-utenti jistgħu jifilħuhom, u għandhom ikunu tali li l-utenti kollha jkollhom aċċess għas-servizzi provduti, irrispettivament mis-sitwazzjoni ġeografika, u fid-dawl ta’ kondizzjonijiet nazzjonali speċifiċi. L-Istati Membri jistgħu jżommu fis-seħħ jew jintroduċu il-forniment ta’ servizz postali mingħajr ħlas għall-użu minn persuni għomja jew b’vista mnaqqsa,
–
il-prezzijiet għandhom ikunu orjentati lejn l-ispiża u jagħtu inċentivi għal forniment effiċjenti ta’ servizz universali. Kull meta jkun meħtieġ għal raġunijiet relatati ma’ l-interess pubbliku, l-Istati Membri jistgħu jiddeċiedu li tariffa uniformi għandha tkun applikata għat-territorju nazzjonali kollu tagħhom u/jew transkonfini għal servizzi pprovduti b’tariffa bil-biċċa u għal oġġetti postali oħra,
–
l-applikazzjoni ta’ tariffa uniformi ma għandhiex teskludi d-dritt ta’ fornitur(i) ta’ servizz universali li jikkonkludi/u ftehim individwali dwar prezzijiet ma’ l-utenti,
–
it-tariffi għandhom ikunu trasparenti u non-diskriminatorji,
–
kull fejn il-fornituri tas-servizz universali japplikaw tariffi speċjali, per eżempju għal servizzi għal negozji, dawk li jibagħtu l-posta bl-ingrossa jew konsolidaturi ta’ posta minn utenti differenti, huma għandhom japplikaw il-prinċipji tat-trasparenza u n-non-diskriminazzjoni rigward it-tariffi u l-kondizzjonijiet assoċjati. It-tariffi, flimkien mal-kondizzjonijiet assoċjati, għandhom japplikaw ugwalment kemm bejn partijiet terzi differenti u kemm bejn partijiet terzi u l-fornituri tas-servizz universali li jfornu servizzi ekwivalenti. Kwalunkwe tariffa bħal din għandha tkun ukoll disponibbli għall-utenti, b’mod partikolari utenti individwali u impriżi żgħar u ta’ daqs medju, li jużaw il-posta taħt kondizzjonijiet simili.”
Id-dritt Bulgaru
Iz-ZDDS
9
Il-punt 2 tal-Artikolu 49 taż-Zakon za danak varhu dobavenata stoynost (il-Liġi dwar it-Taxxa fuq il-Valur Miżjud), fil-verżjoni tagħha applikabbli għall-kawża prinċipali (iktar ’il quddiem iz-“ZDDS”), jipprevedi li l-provvista ta’ servizzi postali universali fil-kundizzjonijiet u skont il-modalitajiet previsti miż-Zakon za poshtenskite uslugi (il-Liġi dwar is-Servizzi Postali) (iktar ’il quddiem iz-“ZPU”) hija provvista eżentata.
Ir-Regolament ta’ Implimentazzjoni tal-Liġi dwar it-Taxxa fuq il-Valur Miżjud
10
L-Artikolu 43(2) tal-Pravilnik za prilagane na Zakona za danak varhu dobavenata stoynost (ir-Regolament ta’ Implimentazzjoni tal-Liġi dwar it-Taxxa fuq il-Valur Miżjud), fil-verżjoni tiegħu applikabbli għall-kawża prinċipali, jipprovdi:
“Is-servizz postali universali fis-sens tal-punt 2 tal-Artikolu 49 [taz-ZDDS] huwa s-servizz postali universali fis-sens tat-Taqsima I tal-Kapitolu Erbgħa [taz-ZPU].”
Iz-ZPU
11
L-Artikolu 15 taz-ZPU, fil-verżjoni tagħha applikabbli għall-kawża prinċipali, huwa fformulat kif ġej:
“(1)   Il-[Komisia za regulirane na saobshteniata (il-Kummissjoni Regolatorja tal-Komunikazzjonijiet, iktar ’il quddiem il-’Kummissjoni Regolatorja’)] għandha tirregola l-provvista tas-servizzi postali skont din il-liġi, u:
[…]
7.
għandha tiddefinixxi standards, konformi mal-istandards Bulgari u Ewropej fis-seħħ, dwar il-kwalità tas-servizz postali universali u dwar l-effiċjenza tas-servizz u għandha tiżgura, bi spejjeż tagħha, li l-implementazzjoni tagħhom tiġi evalwata kull sena minn organizzazzjoni indipendenti;
[…]
20.
għandha tiftiehem dwar il-prezzijiet għall-provvista tal-aċċess għan-network tal-operatur postali suġġett għall-obbligi ta’ servizz postali universali;
21.
għandha tipprovdi, fuq talba motivata bil-miktub mill-Ministru għat-Trasport, għat-Teknoloġija tal-Informazzjoni u għall-Komunikazzjoni, l-informazzjoni neċessarja għat-twettiq tal-politika tal-Istat fil-qasam tas-servizzi postali.
[…]”
12
Skont l-Artikolu 21 ta’ din il-liġi, fil-verżjoni tagħha applikabbli għall-kawża prinċipali:
“L-operaturi postali għandhom jiżguraw li l-utenti jkollhom aċċess ugwali għall-punti ta’ aċċess għall-użu tas-servizzi postali u għandhom jistabbilixxu b’mod obbligatorju l-kundizzjonijiet ġenerali tal-kuntratt mal-konsumaturi. L-iffirmar ta’ kuntratti individwali mal-konsumaturi ma huwiex meħtieġ.”
13
L-Artikolu 24 tal-imsemmija liġi, fil-verżjoni tagħha applikabbli għall-kawża prinċipali, jipprovdi:
“Is-servizz postali universali għandu jiġi żgurat minn operatur postali li fuqu l-liġi imponiet l-obbligu li jipprovdi dan is-servizz fit-territorju kollu tal-pajjiż permezz ta’ network postali organizzat u amministrat minnu.”
14
L-Artikolu 32 tal-istess liġi, fil-verżjoni tagħha applikabbli għall-kawża prinċipali, jipprovdi:
“Servizz postali universali huwa servizz li għandu jiġi pprovdut b’mod kontinwu matul ħinijiet ta’ ftuħ speċifiċi u li l-kwalità tiegħu għandha tkun konformi mal-istandards imsemmija fil-punt 7 tal-Artikolu 15(1) bi prezzijiet affordabbli, bil-possibbiltà għal kull utent fit-territorju tal-pajjiż li jużah indipendentement mil-lokalizzazzjoni ġeografika tiegħu.”
15
Skont l-Artikolu 33(1) taz-ZPU, fil-verżjoni tagħha applikabbli għall-kawża prinċipali:
“Is-servizz postali universali għandu jiġi żgurat kull jum tax-xogħol, mill-inqas 5 ijiem fil-ġimgħa […]”.
16
L-Artikolu 34(1) ta’ din il-liġi, fil-verżjoni tagħha applikabbli għall-kawża prinċipali, jipprevedi:
“Is-servizz postali universali għandu jinkludi t-tipi ta’ servizzi postali li ġejjin:
1.
ir-riċezzjoni, it-trasport u d-distribuzzjoni ta’ kunsinni postali nazzjonali u internazzjonali kif ġej:
(a)
kunsinni ta’ korrispondenza, sa 2 kg;
(b)
pakketti żgħar, sa 2 kg;
[…]
(d)
il-materjal stampat, sa 5 kg;
(e)
il-kunsinni għall-persuni għomja u b’vista batuta, sa 7 kg;
2.
ir-riċezzjoni, it-trasport u d-distribuzzjoni ta’ pakketti postali nazzjonali u internazzjonali, sa 20 kg;
[…]
4.
is-servizzi addizzjonali ta’ ‘posta rreġistrata’ u ta’ ‘posta b’valur iddikjarat’.”
17
L-Artikolu 36(1) u (2) tal-imsemmija liġi, fil-verżjoni tagħha applikabbli għall-kawża prinċipali, huwa fformulat kif ġej:
“(1)   Il-kunsinni postali u l-pakketti postali msemmija fl-Artikolu 34 għandhom jiġu ddistribwiti: fil-kaxxi tal-ittri tad-destinatarji mqiegħda fl-indirizz tad-destinazzjoni; fl-uffiċċji postali; f’unitajiet oħra tan-network postali; f’postijiet jew faċilitajiet miftiehma bejn l-operaturi postali u l-utenti.
(2)   Il-kundizzjonijiet tad-distribuzzjoni tal-kunsinni postali u tal-pakketti postali msemmija fil-paragrafu 1 għandhom jiġu ddeterminati mir-regoli ġenerali stabbiliti mill-[Kummissjoni Regolatorja]”.
18
Skont l-Artikolu 38 tal-istess liġi, fil-verżjoni tagħha applikabbli għall-kawża prinċipali:
“Is-servizzi postali mhux universali għandhom jinkludu:
1.
ir-riċeviment, it-trasport u d-distribuzzjoni ta’ reklamar dirett bil-posta;
2.
is-servizzi postali ibridi;
3.
is-servizzi tal-posta espress;
4.
il-mandati postali”.
19
L-Artikolu 66 taz-ZPU, fil-verżjoni tagħha applikabbli għall-kawża prinċipali, jipprovdi:
“(1)   Il-prezzijiet għal kull tip ta’ servizzi li jaqgħu taħt is-servizz postali universali għandhom jiġu kkostitwiti u applikati skont regoli ddefiniti f’regolament tal-Kunsill tal-Ministri. L-abbozz ta’ regolament għandu jitħejja mill- [Kummissjoni Regolatorja].
(2)   Ir-regoli msemmija fil-paragrafu 1 għandhom ikunu suġġetti għall-osservanza tal-prinċipji li ġejjin:
1.
prezzijiet identiċi għal servizzi identiċi fit-territorju nazzjonali kollu;
2.
l-ugwaljanza tal-utenti;
3.
prezzijiet affordabbli;
4.
teħid inkunsiderazzjoni tal-ispejjeż tal-provvista tas-servizzi;
5.
rabta mal-kwalità tas-servizz;
6.
assigurazzjoni ta’ profitt ekonomikament iġġustifikat f’konformità mal-politika ta’ investiment adottata;
7.
ħolqien ta’ kundizzjonijiet sabiex jiġi stimulat il-konsum;
8.
teħid inkunsiderazzjoni tal-livell tal-prezzijiet fis-swieq internazzjonali, sa fejn iċ-ċirkostanzi nazzjonali jippermettu dan;
9.
pubblikazzjoni tal-prezzijiet.
(3)   Ir-regolament imsemmi fil-paragrafu 1 għandu jiddetermina l-kundizzjonijiet u l-proċedura li b’applikazzjoni tagħhom l-operatur postali li jkollu l-obbligu li jipprovdi s-servizz postali universali jkun jista’ jinnegozja prezzijiet għal kull tip ta’ servizzi li jaqgħu taħt is-servizz postali universali li ma jkunux il-prezzijiet stabbiliti skont ir-regoli, b’osservanza tal-prinċipji ta’ pubblikazzjoni u ta’ ugwaljanza fit-trattament.”
Id-Dispożizzjonijiet Addizzjonali taz-ZPU
20
Id-Dopalnitelni razporedbi kam ZPU (id-Dispożizzjonijiet Addizzjonali taz-ZPU), fil-verżjoni tagħhom applikabbli għall-kawża prinċipali, jipprevedu:
“§ 1 Għall-finijiet ta’ din il-liġi:
1.
‘Riċeviment ta’ kunsinni postali’ tfisser l-attività tal-operaturi postali li jirċievu l-kunsinni postali ddepożitati mill-mittenti fil-punti ta’ aċċess.
[…]
4.
‘Punt ta’ aċċess’ tfisser uffiċċju postali fiss jew mobbli, aġenzija postali jew punt ta’ servizz postali estern fejn il-mittenti jiddepożitaw u fejn l-operatur jirċievi l-kunsinni postali u l-mandati postali, kif ukoll kaxxi tal-ittri u tagħmir ieħor għall-użu pubbliku mqiegħda f’postijiet aċċessibbli għall-mittenti.
[…]
18.
‘Servizz tal-posta espress’ tfisser servizz postali ta’ valur miżjud meta mqabbel mas-servizz postali universali. Is-servizz ta’ posta espress għandu jiggarantixxi, minbarra l-veloċità u l-affidabbiltà tar-riċezzjoni, tat-trasport u tal-kunsinna tal-posta f’idejn id-destinatarju, il-provvista tas-servizzi addizzjonali segwenti kollha jew ta’ parti minnhom:
(a)
il-ġbir fl-indirizz tal-mittent;
(b)
id-distribuzzjoni sa data speċifika;
(c)
il-possibilità ta’ bidla tad-destinazzjoni u tad-destinatarju matul it-trasport;
(d)
konferma lill-mittent li l-kunsinna tiegħu ġiet ikkunsinnata;
(e)
kontroll u segwiment tal-kunsinni;
(f)
servizzi ppersonalizzati lill-utenti u l-forniment ta’ servizzi ‘bl-għażla’ (fakultattiv) dwar il-mod u l-ħin meħtieġ (‘fuq talba’ u ‘kuntrattwalment’).
[…]
28.
‘Uffiċċju postali fiss’ tfisser element essenzjali tan-networks postali, organizzat fi spazju separat, fejn is-servizzi kollha li jaqgħu taħt is-servizz postali universali, is-servizzi postali mhux universali u attivitajiet kummerċjali oħra jitwettqu mill-aġenti tal-operatur postali permezz ta’ stazzjonijiet tax-xogħol teknoloġikament interkonnessi.
29.
‘Uffiċċju postali mobbli’ tfisser element tan-networks postali, organizzat fi spazju b’mezzi ta’ trasport speċjalizzati, fejn l-aġenti jipprovdu s-servizzi postali kollha li jaqgħu taħt is-servizz postali universali f’diversi lokalitajiet skont itinerarju u ħinijiet speċifiċi.
30.
‘Aġenzija postali’ tfisser post tax-xogħol f’lokalità mingħajr uffiċċju postali fiss, organizzat fi spazju separat, fejn aġent ta’ operatur postali partikolari jipprovdi ċerti servizzi postali.
31.
‘Punt ta’ servizz postali estern’ tfisser post tax-xogħol organizzat sabiex jiġu pprovduti servizzi postali fi spazju fejn jiġu offruti wkoll tipi oħra ta’ servizzi pubbliċi. Id-dritt li jiġu pprovduti servizzi postali għandu jingħata abbażi ta’ kuntratt ma’ operatur postali partikolari.
[…]”
Ir-Regolament li jistabbilixxi r-regoli dwar il-formazzjoni u l-applikazzjoni tal-prezz tas-servizz postali universali
21
It-Taqsima II tan-Naredba za opredelyane na pravila za obrazuvane i prilagane na tsentata na universalnata poshtenska usluga (ir-Regolament li jistabbilixxi r-regoli dwar il-formazzjoni u l-applikazzjoni tal-prezz tas-servizz postali universali), fil-verżjoni tiegħu applikabbli għall-kawża prinċipali, intitolata “Regoli għall-formazzjoni tal-prezzijiet għal kull tip ta’ servizz postali universali”, tinkludi l-Artikolu 4 li l-paragrafu 1 tiegħu jipprovdi:
“Il-prezzijiet għal kull tip ta’ servizz postali universali għandhom jiġu stabbiliti abbażi tal-ispejjeż tal-provvista tas-servizzi li jirriżultaw mill-applikazzjoni tas-sistema ta’ tqassim tal-ispejjeż b’osservanza tal-atti tal-Unjoni Postali Universali.”
22
L-Artikolu 14 ta’ dan ir-regolament, fil-verżjoni tiegħu applikabbli għall-kawża prinċipali, huwa fformulat kif ġej:
“(1)
L-operatur suġġett għal obbligu ta’ servizz postali universali jista’ jinnegozja mal-utenti prezzijiet differenti minn dawk stabbiliti skont it-Taqsima II.
(2)
Il-prezzijiet imsemmija fil-paragrafu 1 għandhom ikunu pubbliċi, ma jistgħux ikunu inqas mill-ispejjeż tal-provvista ta’ kull tip ta’ servizz u għandhom jiġu stabbiliti billi jiġu applikati skontijiet tal-prezz skont it-tip ta’ servizz postali universali skont il-kundizzjonijiet issodisfatti mill-utenti u ddeterminati minn qabel mill-operatur suġġett għal obbligu ta’ servizz postali universali.
(3)
L-operatur suġġett għal obbligu ta’ servizz universali għandu jippubblika l-prezzijiet imsemmija fil-paragrafu 1 u l-kundizzjonijiet tal-applikazzjoni tagħhom skont il-paragrafu 2, filwaqt li josserva l-prinċipju ta’ ugwaljanza fit-trattament tal-utenti meta jiġu konklużi kuntratti għall-applikazzjoni tagħhom.
(4)
L-operatur suġġett għal obbligu ta’ servizz postali universali għandu jipprovdi lill-[Kummissjoni Regolatorja] data ta’ kontabbiltà dwar id-dħul, l-ispejjeż u n-numru ta’ kunsinni li jirriżultaw mill-eżekuzzjoni tal-kuntratti msemmija fil-paragrafu 3. Id-data għandha tiġi pprovduta skont it-tip ta’ servizz postali universali flimkien mat-talba għall-kumpens tal-piż finanzjarju inġust li jirriżulta mill-eżekuzzjoni tas-servizz postali universali msemmi fl-Artikolu 29a(1) [taz-ZPU].
(5)
L-operatur suġġett għal obbligu ta’ servizz postali universali għandu jissottometti għal informazzjoni lill-[Kummissjoni Regolatorja] kopji awtentikati tal-kuntratti msemmija fil-paragrafu 3 kif ukoll emendi u żidiet fihom, fi żmien 14-il jum mid-data tal-konklużjoni tagħhom.”
L-Istandards dwar il-kwalità tas-servizz postali universali u l-effiċjenza tas-servizz
23
In-Normativi za kachestvo na universalnata poshtenska usluga i efikasnostta na obsluzhvane (l-Istandards dwar il-kwalità tas-servizz postali universali u l-effiċjenza tas-servizz), fil-verżjoni tagħhom applikabbli għall-kawża prinċipali, ġew adottati bid-Deċiżjoni Nru 655, tal‑14 ta’ Lulju 2011, tal-Kummissjoni Regolatorja, ippubblikata fid-DV Nru 64, tad‑19 ta’ Awwissu 2011.
24
Skont l-Artikolu 8 ta’ dawn l-istandards, fil-verżjoni tagħhom applikabbli għall-kawża prinċipali, intitolat “Standards ta’ kwalità dwar ir-regolarità tal-ġbir ta’ kunsinni postali u ta’ pakketti postali”:
“Lokalità
Jiem tal-ġimgħa
Numru ta’ ġabriet kull jum
Sofija
mit-Tnejn sal-Ġimgħa
2
Sofija
is-Sibt u l-Ħadd
1
b’RSTS
mit-Tnejn sas-Sibt
1
mingħajr RSTS
mit-Tnejn sal-Ġimgħa
1
[Nota: RSTS – ċentru ta’ skambju u ta’ għażla.]”
25
L-Artikolu 9 tal-imsemmija standards, fil-verżjoni tagħhom applikabbli għall-kawża prinċipali, intitolat “Standards ta’ kwalità dwar ir-regolarità tad-distribuzzjoni ta’ kunsinni postali u ta’ pakketti postali”, jipprovdi:
“Lokalità
Jiem tal-ġimgħa
Numru ta’ distribuzzjonijiet kull jum
Sofija
mit-Tnejn sas-Sibt
2
b’RSTS
mit-Tnejn sas-Sibt
1
mingħajr RSTS
mit-Tnejn sal-Ġimgħa
1”
Il-kawża prinċipali u d-domandi preliminari
26
Bulgarian posts hija kumpannija rregolata mid-dritt Bulgaru li hija detentriċi ta’ liċenzja individwali sabiex tipprovdi s-servizz postali universali fit-territorju Bulgaru kollu.
27
Bħala fornitriċi tas-servizz postali universali, din il-kumpannija hija suġġetta għall-VAT u, fl-eżerċizzju tal-attività ekonomika tagħha, twettaq tranżazzjonijiet li jagħtu dritt għat-tnaqqis tal-VAT.
28
Waqt kontroll fiskali, ġie kkonstatat li Bulgarian posts kienet iddikjarat, matul perijodu mhux speċifikat mill-qorti tar-rinviju, il-provvista ta’ ċerti servizzi bħala provvista li kienet tagħmel parti mis-servizz postali universali, eżentata mill-VAT, fis-sens taz-ZDDS.
29
Madankollu, skont id-dipartiment li wettaq il-kontroll fiskali, il-provvisti ta’ servizz ikkonċernati ma setgħux jiġu kkunsidrati bħala li jagħmlu parti mis-servizz postali universali. Fil-fatt, uħud minnhom ma kinux jissodisfaw id-definizzjoni ta’ dan is-servizz, li tinsab fiz-ZPU, fil-verżjoni tagħha applikabbli għall-kawża prinċipali. Provvisti oħra ta’ servizz kienu previsti f’kuntratti li kienu jinkludu klawżoli intiżi, minn naħa, li jittieħdu inkunsiderazzjoni l-bżonnijiet speċifiċi tal-klijenti kkonċernati, bħalma huma l-post tal-ġbir tal-kunsinni, il-post ta’ distribuzzjoni, il-frekwenza tal-ġbir, il-ħinijiet tal-ftuħ u, min-naħa l-oħra, li jiġu applikati għalihom prezzijiet inferjuri għal dawk approvati mill-Kummissjoni Regolatorja.
30
Għaldaqstant, fit‑3 ta’ Awwissu 2021, id-dipartiment li wettaq il-kontroll fiskali ħareġ avviż ta’ rettifika tat-taxxa li ssuġġetta lil Bulgarian posts għal ammont addizzjonali ta’ VAT, flimkien mal-interessi.
31
Bulgarian posts ippreżentat rikors kontra dan l-avviż quddiem l-Administrativen sad Sofia-grad (il-Qorti Amministrattiva tal-Belt ta’ Sofija, il-Bulgarija), li laqgħetu u li annullat l-imsemmi avviż.
32
Skont dik il-qorti, il-fatt li l-kunsinni jinġabru barra mill-punti ta’ aċċess, skont modalitajiet speċifiċi u b’mod partikolari bi prezz inqas mill-prezz approvat mill-Kummissjoni Regolatorja, ma huwiex element li jippermetti li tiġi ddeterminata n-natura tas-servizzi postali inkwistjoni. Mill-banda l-oħra, mill-fatt li parti kbira minn dawn is-servizzi kienu pprovduti lil organi rregolati mid-dritt pubbliku sabiex ikunu jistgħu jiżguraw il-missjoni ta’ servizz pubbliku tagħhom, seta’ jiġi dedott li l-imsemmija servizzi ma kinux intiżi li jissodisfaw il-bżonnijiet partikolari ta’ dawn il-korpi u li, għaldaqstant, huma setgħu jibbenefikaw mill-eżenzjoni prevista fil-punt 2 tal-Artikolu 49 taz-ZDDS.
33
L-Amministrazzjoni Fiskali ppreżentat appell ta’ kassazzjoni kontra s-sentenza tal-ewwel istanza quddiem il-Varhoven administrativen sad (il-Qorti Amministrattiva Suprema, il-Bulgarija), li hija l-qorti tar-rinviju. Din tal-aħħar tikkunsidra li, għalkemm ċerti sentenzi tal-Qorti tal-Ġustizzja dwar il-provvista tas-servizz postali universali fihom elementi rilevanti għas-soluzzjoni tat-tilwima li għandha quddiemha, xorta jibqa’ l-fatt li ċ-ċirkustanzi inkwistjoni f’dawn is-sentenzi huma differenti minn dawk prevalenti f’din it-tilwima, b’tali mod li l-imsemmija sentenzi ma jippermettux li tingħata risposta għad-domandi kollha li qegħdin isirulha.
34
B’mod partikolari, il-qorti tar-rinviju tirrileva li s-servizz ipprovdut minn Bulgarian posts ma huwiex identiku għal dak inkwistjoni fis-sentenza tas‑16 ta’ Ottubru 2019, Winterhoff u Eisenbeis (C‑4/18 u C‑5/18, EU:C:2019:860), li jirrigwarda n-notifika uffiċjali ta’ atti maħruġa minn qrati u minn awtoritajiet amministrattivi skont dispożizzjonijiet speċifiċi tad-dritt Ġermaniż. Għalhekk, hija għandha dubju dwar sa fejn is-soluzzjoni mogħtija f’dik is-sentenza hija rilevanti għas-soluzzjoni tat-tilwima li hija adita biha, peress li l-kuntratti individwali konklużi minn Bulgarian posts ma humiex konklużi esklużivament ma’ organi rregolati mid-dritt pubbliku u ma għandhomx bħala suġġett in-notifika ta’ atti ġudizzjarji u amministrattivi.
35
B’dan premess, il-qorti tar-rinviju tosserva li mis-sentenza tat‑23 ta’ April 2009, TNT Post UK (C‑357/07, EU:C:2009:248), jirriżulta li l-eżenzjoni mill-VAT prevista fl-Artikolu 13A(1)(a) tas-Sitt Direttiva tal-Kunsill 77/388/KEE tas‑17 ta’ Mejju 1977 fuq l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ – Sistema komuni ta’ taxxa fuq il-valur miżjud: bażi uniformi ta’ stima (ĠU Edizzjoni Speċjali bil-Malti, Kapitolu 9, Vol. 1, p. 23), li l-formulazzjoni tiegħu hija riprodotta b’mod identiku fl-Artikolu 132 tad-Direttiva 2006/112, ma hijiex applikabbli għas-servizzi kollha pprovduti mill-fornituri tas-servizz postali universali li ma humiex espliċitament esklużi mill-kamp ta’ applikazzjoni ta’ din id-dispożizzjoni, indipendentement min-natura intrinsika tagħhom. Issa, skont il-qorti tar-rinviju, dik is-sentenza tippreċiża li s-servizzi pprovduti minn tali fornitur, li l-kundizzjonijiet tagħhom ikunu ġew innegozjati individwalment, ma jistgħux jiġu eżentati peress li, min-natura tagħhom stess, dawn is-servizzi jissodisfaw il-bżonnijiet partikolari tal-utenti kkonċernati.
36
F’dan il-kuntest, il-qorti tar-rinviju għandha dubju dwar jekk jistax jiġi kkunsidrat li s-servizzi postali inkwistjoni fil-kawża li tressqet quddiemha jissodisfaw il-bżonnijiet partikolari tal-utenti kkonċernati u jekk minn dan jirriżultax li dawn is-servizzi ma jistgħux jiġu eżentati minħabba li l-kuntratti konklużi individwalment għall-kisba ta’ dawn is-servizzi jipprevedu waħda jew iktar mill-kundizzjonijiet li ġejjin:
–
il-prezzijiet tas-servizzi huma inqas minn dawk approvati mill-Kummissjoni Regolatorja għall-provvista tas-servizz postali universali u ma ntweriex li dawn il-prezzijiet ikopru l-ispejjeż tal-provvista tagħhom;
–
il-prezzijiet tas-servizzi huma stabbiliti bl-applikazzjoni ta’ skont li ma huwiex iddeterminat skont il-kundizzjonijiet aċċessibbli għall-pubbliku f’dak li jirrigwarda l-kisba ta’ tali skontijiet;
–
il-ġbir u d-distribuzzjoni tal-kunsinni postali jsiru fl-indirizz tal-klijent;
–
il-frekwenza tal-ġbir tal-kunsinni postali hija ogħla mil-limitu inferjuri previst, li taħtu l-frekwenza tal-ġbir u tad-distribuzzjoni ma għandhiex taqa’, skont l-Artikolu 33(2) taz-ZPU, fil-verżjoni tagħha applikabbli għall-kawża prinċipali, u hija ogħla minn dak previst mill-Istandards stabbiliti għall-kwalità tas-servizz postali universali u għall-effiċjenza tas-servizz postali;
–
huwa previst ukoll ġbir addizzjonali, jekk il-klijent jitlob dan, barra mill-ħin miftiehem qabel;
–
f’parti mill-kuntratti konklużi individwalment, ġie miftiehem li r-riċezzjoni tal-kunsinni postali kellha sseħħ ukoll wara l-ħinijiet tal-ftuħ tal-uffiċċji tal-posta għall-ibliet ikkonċernati.
37
F’dawn iċ-ċirkustanzi, il-Varhoven administrativen sad (il-Qorti Amministrattiva Suprema) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari li ġejjin:
“1)
Meta d-detentur ta’ liċenzja bħala fornitur ta’ servizz postali universali fit-territorju tar-Repubblika tal-Bulgarija jipprovdi servizzi fil-kuntest ta’ kuntratti konklużi individwalment ma’ utenti ta’ servizzi postali li jipprevedu li s-servizz ipprovdut għandu jissodisfa waħda minn dawn il-kundizzjonijiet, jew dawn il-kundizzjonijiet kollha, jiġifieri: il-ġbir ta’ kunsinni mhux fil-punti ta’ aċċess (il-ġbir u d-distribuzzjoni tal-kunsinni postali fl-indirizz tal-klijent); il-ġbir u d-distribuzzjoni jitwettqu f’mumenti miftiehma bil-quddiem mal-klijenti; il-ġbir u d-distribuzzjoni jitwettqu iktar spiss minn kif previst fin-normi legali dwar il-kwalità tas-servizz postali universali u dwar l-effikaċja tas-servizz, bi ġbir addizzjonali, fuq talba tal-klijent, għall-frekwenza prevista speċifikament fil-kuntratt, lil hinn mill-ħinijiet tal-ftuħ tal-uffiċċji tal-posta; is-servizz jingħata bi prezz jew jibbenefika minn tnaqqis li jkunu rispettivament iżgħar jew ogħla minn dak jew dawk approvati mill-[Kummissjoni Regolatorja] […] dawn is-servizzi għandhom jitqiesu bħala ‘servizzi postali pubbliċi’, ipprovduti ‘fl-interess pubbliku’ fis-sens tal-Artikolu 132 tal-Kapitolu 2 tat-Titolu IX tad-Direttiva [2006/112]?
2)
It-tieni inċiż tal-Artikolu 12 tad-Direttiva [97/67] jippermetti li jiġi konkluż li tali servizzi pprovduti mid-detentur ta’ liċenzja bħala fornitur ta’ servizz postali universali ma jikkostitwixxux servizz postali universali fis-sens [ta’ din id-direttiva] meta jiġu pprovduti fil-kuntest ta’ kuntratt konkluż individwalment, bi prezz inqas minn dak stabbiliti għat-tip ta’ servizz postali universali kkonċernat u mingħajr ma jintwera li l-prezz miftiehem b’dan il-mod ikopri l-ispiża tal-provvista?
3)
Ikun hemm ksur tal-prinċipj[i] ta’ trasparenza u ta’ nondiskriminazzjoni previst[i] fir-raba’ inċiż tal-Artikolu 12 tad-Direttiva 97/67 meta d-detentur ta’ liċenzja bħala fornitur ta’ servizz postali universali jikkonkludi kuntratti individwali għall-provvista tas-servizz postali universali li jipprevedu kundizzjonijiet dwar il-provvista tas-servizz li jkunu differenti u iktar favorevoli minn dawk imħabbra pubblikament u aċċessibbli għal kulħadd?
4)
Fil-każ ta’ risposta fl-affermattiv [għat-tielet] domanda, dan jiġġustifika li l-provvisti ma jiġux ikkunsidrati bħala provvisti ta’ servizzi eżentati fis-sens tal-Artikolu 132 tad-Direttiva 2006/112?”
Fuq id-domandi preliminari
Fuq l-ammissibbiltà
38
Bulgarian posts issostni, essenzjalment, li d-domandi preliminari huma inammissibbli peress li, minn naħa, huma bbażati fuq premessa żbaljata, jiġifieri li l-kontenut tal-kuntratti li jipprevedu l-provvista ta’ servizzi postali inkwistjoni fil-kawża prinċipali u l-kundizzjonijiet ġenerali ta’ bejgħ ġie eżaminat mill-Amministrazzjoni Fiskali u waqt il-proċedura ġudizzjarja. Min-naħa l-oħra, peress li, bħal fil-kawża li tat lok għas-sentenza tas‑16 ta’ Ottubru 2019, Winterhoff u Eisenbeis (C‑4/18 u C‑5/18, EU:C:2019:860), numru sinjifikattiv ta’ dawn il-kuntratti ġew konklużi ma’ awtoritajiet ġudizzjarji u amministrattivi, l-interpretazzjoni mogħtija mill-Qorti tal-Ġustizzja f’dik is-sentenza tista’ tiġi trasposta, b’tali mod li ma hijiex neċessarja interpretazzjoni ġdida tal-Artikolu 132(1)(a) tad-Direttiva 2006/112.
39
F’dan ir-rigward, għandu jitfakkar li minn ġurisprudenza stabbilita tal-Qorti tal-Ġustizzja jirriżulta li, fil-kuntest tal-proċedura prevista fl-Artikolu 267 TFUE, ibbażata fuq separazzjoni ċara tal-funzjonijiet bejn il-qrati nazzjonali u l-Qorti tal-Ġustizzja, hija biss il-qorti nazzjonali li għandha ġurisdizzjoni sabiex tikkonstata u tevalwa l-fatti tat-tilwima fil-kawża prinċipali kif ukoll sabiex tinterpreta u tapplika d-dritt nazzjonali. Bl-istess mod, hija biss il-qorti nazzjonali li quddiemha tkun tressqet din it-tilwima u li ser ikollha tassumi r-responsabbiltà tad-deċiżjoni ġudizzjarja, li għandha tevalwa, fid-dawl taċ-ċirkustanzi partikolari tal-kawża, kemm il-ħtieġa kif ukoll ir-rilevanza tad-domandi li hija tagħmel lill-Qorti tal-Ġustizzja. Għaldaqstant, kemm-il darba d-domandi magħmula jkunu jirrigwardaw l-interpretazzjoni tad-dritt tal-Unjoni, il-Qorti tal-Ġustizzja hija, bħala prinċipju, marbuta li tagħti deċiżjoni (sentenza tal‑24 ta’ Novembru 2022, Varhoven administrativen sad (Tħassir tad-dispożizzjoni kkontestata), C‑289/21, EU:C:2022:920, punt 24 u l-ġurisprudenza ċċitata).
40
B’hekk, fl-ewwel lok, peress li hija awtorizzata biss sabiex tagħti deċiżjoni dwar l-interpretazzjoni jew il-validità ta’ test tad-dritt tal-Unjoni, il-Qorti tal-Ġustizzja la tista’ tivverifika l-eżattezza tal-kuntest fattwali espost mill-qorti tar-rinviju u lanqas ma tista’ tagħti deċiżjoni dwar il-fondatezza tal-allegazzjonijiet ta’ wħud mill-partijiet li jikkontestaw ir-rilevanza tal-ipoteżi fattwali deskritta mill-qorti tar-rinviju fit-talba tagħha (sentenza tad‑29 ta’ Lulju 2024, Banco BPN vs BIC Português et, C‑298/22, EU:C:2024:638, punt 31).
41
Għaldaqstant, ma hemmx lok li tingħata deċiżjoni dwar l-osservazzjonijiet ta’ Bulgarian posts fir-rigward tal-premessa li fuqha huma bbażati, fil-fehma ta’ din tal-aħħar, id-domandi preliminari magħmula lill-Qorti tal-Ġustizzja.
42
Fit-tieni lok, skont ġurisprudenza stabbilita, l-Artikolu 267 TFUE jagħti lill-qrati nazzjonali l-iktar possibbiltà wiesgħa sabiex jadixxu lill-Qorti tal-Ġustizzja jekk iqisu li kawża pendenti quddiemhom tqajjem kwistjonijiet li jeħtieġu interpretazzjoni tad-dispożizzjonijiet tad-dritt tal-Unjoni. Minn dan jirriżulta li l-eżistenza ta’ ġurisprudenza stabbilita dwar punt ta’ liġi tal-Unjoni, filwaqt li tista’ twassal lill-Qorti tal-Ġustizzja sabiex tadotta digriet skont l-Artikolu 99 tar-Regoli tal-Proċedura tagħha, bl-ebda mod ma tista’ taffettwa l-ammissibbiltà ta’ rinviju għal deċiżjoni preliminari fil-każ li qorti nazzjonali tiddeċiedi, fil-kuntest ta’ din is-setgħa ta’ evalwazzjoni, li tadixxi lill-Qorti tal-Ġustizzja taħt dan l-Artikolu 267 (ara, f’dan is-sens, is-sentenzi tas‑26 ta’ Novembru 2014, Mascolo et, C‑22/13, C‑61/13 sa C‑63/13 u C‑418/13, EU:C:2014:2401, punti 48 u 49 kif ukoll il-ġurisprudenza ċċitata, u tal‑1 ta’ Frar 2017, Tolley, C‑430/15, EU:C:2017:74, punt 34 kif ukoll il-ġurisprudenza ċċitata).
43
Issa, f’dan il-każ, mill-proċess li għandha quddiemha l-Qorti tal-Ġustizzja jirriżulta li, kuntrarjament għall-fatt enfasizzat fil-punt 59 tas-sentenza tas‑16 ta’ Ottubru 2019, Winterhoff u Eisenbeis (C‑4/18 u C‑5/18, EU:C:2019:860), imsemmija mill-qorti tar-rinviju, is-servizzi postali inkwistjoni fil-kawża prinċipali ma jikkonsistux esklużivament f’notifiki formali ta’ atti mwettqa f’isem qrati u awtoritajiet amministrattivi.
44
Għalhekk, id-domandi preliminari huma ammissibbli.
Fuq il-mertu
45
Preliminarjament, għandu jiġi rrilevat li, għalkemm, fil-formulazzjoni tal-ewwel domanda, il-qorti tar-rinviju tirreferi għal kuntratti li ġew “konklużi individwalment”, mill-elementi tal-proċess li għandha quddiemha l-Qorti tal-Ġustizzja jirriżulta li, permezz ta’ dan il-kliem, hija tirreferi għall-eżistenza materjali ta’ kuntratti distinti, konklużi bejn Bulgarian posts u kull wieħed mill-klijenti kkonċernati, mingħajr ma huwa eskluż li tali kuntratti jistgħu jirrigwardaw servizzi li jaqgħu taħt sistema legali partikolari, u mingħajr ma huwa eskluż li minn dan jirriżulta li dawn il-kuntratti huma r-riżultat ta’ negozjar individwali jew jirreferu għal obbligi li huma speċifiċi għar-relazzjoni kuntrattwali li huma jistabbilixxu.
46
Għaldaqstant, għandu jinftiehem li, permezz tal-erba’ domandi tagħha, li għandhom jiġu eżaminati flimkien, il-qorti tar-rinviju qiegħda essenzjalment tistaqsi jekk l-Artikolu 132(1)(a) tad-Direttiva 2006/112, moqri fid-dawl tat-tieni u tar-raba’ inċiż tal-Artikolu 12 tad-Direttiva 97/67, għandux jiġi interpretat fis-sens li jipprekludi li provvisti ta’ servizzi postali mwettqa, konformement ma’ kuntratti distinti, minn detentur ta’ liċenzja individwali sabiex jipprovdi s-servizz postali universali, jibbenefikaw mill-eżenzjoni mill-VAT li huwa jipprevedi, meta waħda mill-kundizzjonijiet segwenti jew dawn il-kundizzjonijiet kollha jkunu ssodisfatti:
–
il-ġbir u d-distribuzzjoni tal-kunsinni postali jsiru fl-indirizz tal-klijent jew f’ħinijiet miftiehma minn qabel miegħu;
–
is-servizzi jiġu pprovduti mingħajr ma jintwera li l-prezz hekk miftiehem ikopri l-ispiża tas-servizz;
–
is-servizzi jiġu pprovduti taħt kundizzjonijiet differenti minn dawk approvati mill-awtorità nazzjonali maħtura fl-Istat Membru kkonċernat sabiex tirregola s-servizz postali universali jew inkella minn dawk previsti fl-istandards dwar is-servizz postali universali.
47
F’dan ir-rigward, għandu jitfakkar li, skont l-Artikolu 132(1)(a) tad-Direttiva 2006/112, l-Istati Membri għandhom jeżentaw mill-VAT “il-provvista mis-servizzi postali pubbliċi ta’ servizzi […] u l-provvista ta’ merkanzija inċidentali għalihom”.
48
Skont ġurisprudenza stabbilita, it-termini ta’ dispożizzjoni tad-dritt tal-Unjoni li ma tagħmel ebda riferiment espliċitu għad-dritt tal-Istati Membri sabiex jiġu stabbiliti s-sens u l-portata ta’ din id-dispożizzjoni għandhom normalment jingħataw, fl-Unjoni kollha, interpretazzjoni awtonoma u uniformi li għandha tiġi mfittxija billi jittieħdu inkunsiderazzjoni l-formulazzjoni tal-imsemmija dispożizzjoni, il-kuntest li tagħmel parti minnu din l-istess dispożizzjoni u l-għanijiet imfittxija mil-leġiżlazzjoni li tifforma parti minnha (ara, f’dan is-sens, is-sentenzi tat‑13 ta’ Ottubru 2022, M2Beauté Cosmetics, C‑616/20, EU:C:2022:781, punt 40, kif ukoll tal‑24 ta’ Ottubru 2024, Kwantum Nederland u Kwantum België, C‑227/23, EU:C:2024:914, punt 56).
49
Fir-rigward tal-formulazzjoni tal-Artikolu 132(1)(a) tad-Direttiva 2006/112, minn naħa, is-sintassi tas-sentenza li tifforma din id-dispożizzjoni turi b’mod ċar li l-kliem “servizzi postali pubbliċi” jindikaw il-korpi li jwettqu l-provvisti ta’ servizzi li għandhom jiġu eżentati. Sabiex ikunu koperti mill-formulazzjoni tal-imsemmija dispożizzjoni, huwa għalhekk meħtieġ li l-provvisti inkwistjoni jitwettqu minn operatur li jista’ jiġi kklassifikat bħala “servizz postali pubbliku” fis-sens organiku ta’ dan it-terminu (ara, b’analoġija, is-sentenza tat‑23 ta’ April 2009, TNT Post UK, C‑357/07, EU:C:2009:248, punt 27).
50
Min-naħa l-oħra, l-użu ta’ dawn il-kliem jimplika li, b’differenza mill-operaturi ekonomiċi l-oħra, dawn il-korpi huma suġġetti għal sistema legali partikolari li tinkludi obbligi speċifiċi. Fil-fatt, id-differenza bejn is-“servizzi postali pubbliċi” u l-operaturi l-oħra ma tirriżultax min-natura tas-servizzi pprovduti iżda mill-fatt li l-operaturi li jiżguraw is-servizz postali universali kollu jew partijiet minnu huma suġġetti għal sistema legali partikolari li tinkludi obbligi speċifiċi (ara, f’dan is-sens, is-sentenzi tal‑21 ta’ April 2015, Il‑Kummissjoni vs L‑Isvezja, C‑114/14, EU:C:2015:249, punt 33, kif ukoll tas‑16 ta’ Ottubru 2019, Winterhoff u Eisenbeis, C‑4/18 u C‑5/18, EU:C:2019:860, punt 55).
51
F’dak li jirrigwarda l-kuntest li fih jaqa’ l-Artikolu 132(1)(a) tad-Direttiva 2006/112 kif ukoll l-għanijiet imfittxija minn din id-dispożizzjoni, mill-fatt li din tal-aħħar tinsab fil-Kapitolu 2, intitolat “Eżenzjonijet għal ċertu attivitajiet fl-interess pubbliku”, tat-Titolu IX ta’ din id-direttiva, jista’ jiġi dedott li l-eżenzjonijiet previsti f’dan l-Artikolu 132 għandhom l-għan li jiffavorixxu biss l-attivitajiet li jissodisfaw interess ġenerali, bħalma huma l-provvisti ta’ servizzi mwettqa mis-servizzi postali pubbliċi msemmija fl-imsemmija dispożizzjoni (ara, f’dan is-sens, is-sentenza tas‑16 ta’ Ottubru 2019, Winterhoff u Eisenbeis, C‑4/18 u C‑5/18, EU:C:2019:860, punt 46).
52
Dan l-għan ġenerali huwa espress, fis-settur postali, fl-għan iktar speċifiku li jiġu offruti, bi prezz imnaqqas, servizzi postali li jissodisfaw il-bżonnijiet essenzjali tal-popolazzjoni. Issa, fl-istat attwali tad-dritt tal-Unjoni, dan l-għan jikkoinċidi, essenzjalment, ma’ dak imfittex mid-Direttiva 97/67, li tistabbilixxi regoli komuni għall-iżvilupp tas-suq intern tas-servizzi postali tal-Unjoni, jiġifieri li jiġi offrut servizz postali universali (ara, f’dan is-sens, is-sentenza tas‑16 ta’ Ottubru 2019, Winterhoff u Eisenbeis, C‑4/18 u C‑5/18, EU:C:2019:860, punt 49).
53
Għalhekk, fil-prattika, huma biss l-operaturi, kemm jekk pubbliċi jew privati, li jkunu impenjaw ruħhom li jiżguraw fi Stat Membru t-totalità jew parti mis-servizz postali universali, kif iddefinit fl-Artikolu 3 tad-Direttiva 97/67, li jistgħu jinvokaw il-benefiċċju tal-eżenzjoni prevista fl-Artikolu 132(1)(a) tad-Direttiva 2006/112 (ara, f’dan is-sens, is-sentenza tas‑16 ta’ Ottubru 2019, Winterhoff u Eisenbeis, C‑4/18 u C‑5/18, EU:C:2019:860, punt 50).
54
Madankollu, mill-Artikolu 132(1)(a) tad-Direttiva 2006/112 ma jistax jiġi dedott li l-provvisti ta’ servizzi kollha mwettqa mis-servizzi postali pubbliċi u li ma humiex espliċitament esklużi mill-kamp ta’ applikazzjoni ta’ din id-dispożizzjoni huma eżentati, indipendentement min-natura intrinsika tagħhom (ara, b’analoġija, is-sentenza tat‑23 ta’ April 2009, TNT Post UK, C‑357/07, EU:C:2009:248, punt 43).
55
Fil-fatt, peress li t-termini ta’ din l-eżenzjoni għandhom jiġu interpretati b’mod kemm strett kif ukoll konformi mal-għan imfittex mill-imsemmija dispożizzjoni, huma biss il-provvisti ta’ servizzi intiżi li jissodisfaw il-bżonnijiet essenzjali tal-popolazzjoni li jistgħu jibbenefikaw mill-eżenzjoni prevista fl-Artikolu 132(1)(a) tad-Direttiva 2006/112 (ara, f’dan is-sens, is-sentenza tat‑23 ta’ April 2009, TNT Post UK, C‑357/07, EU:C:2009:248, punt 44).
56
B’mod partikolari, min-natura ta’ dan il-għan jirriżulta li l-imsemmija eżenzjoni ma tistax tapplika għal provvisti ta’ servizzi speċifiċi li huma separabbli mis-servizz ta’ interess ġenerali, li jinkludu servizzi li jissodisfaw il-bżonnijiet partikolari tal-utenti kkonċernati (sentenza tas‑16 ta’ Ottubru 2019, Winterhoff u Eisenbeis, C‑4/18 u C‑5/18, EU:C:2019:860, punt 47). Għalhekk, sabiex ikunu koperti mill-formulazzjoni tal-istess dispożizzjoni, huwa neċessarju wkoll li l-provvisti ta’ servizzi postali inkwistjoni jaqgħu taħt il-kunċett ta’ “servizzi postali pubbliċi” fis-sens materjali li l-Artikolu 132(1)(a) tad-Direttiva 2006/112 jagħti lil dawn it-termini.
57
Għaldaqstant, ma jistgħux jitqiesu li huma eżentati mill-VAT abbażi tal-Artikolu 132(1)(a) tad-Direttiva 2006/112 il-provvisti mwettqa mis-servizzi postali pubbliċi li l-kundizzjonijiet tagħhom ġew innegozjati individwalment. Fil-fatt, min-natura tagħhom stess, tali provvisti jissodisfaw il-bżonnijiet partikolari tal-utenti kkonċernati, li jmur kontra l-għan imfittex mis-servizz postali universali (ara, f’dan is-sens, is-sentenza tas‑16 ta’ Ottubru 2019, Winterhoff u Eisenbeis, C‑4/18 u C‑5/18, EU:C:2019:860, punt 48).
58
B’dan premess, sabiex jibbenefikaw mill-eżenzjoni prevista fl-Artikolu 132(1)(a) tad-Direttiva 2006/112, ma huwiex meħtieġ li l-provvisti inkwistjoni jkunu formalment identifikati mil-leġiżlazzjoni nazzjonali bħala li jagħmlu parti mis-servizz postali universali, kemm-il darba dawn il-provvisti jkunu jistgħu jagħmlu parti minnu. Fil-fatt, il-klassifikazzjoni fid-dritt nazzjonali ta’ tranżazzjoni partikolari ma jistax ikollha l-effett li tissuġġettaha għall-VAT meta eżenzjoni mill-VAT tkun applikabbli għal din it-tranżazzjoni skont id-dritt tal-Unjoni (ara, f’dan is-sens, is-sentenza tas‑16 ta’ Ottubru 2019, Winterhoff u Eisenbeis, C‑4/18 u C‑5/18, EU:C:2019:860, punt 66).
59
Għaldaqstant, provvista ta’ servizzi postali mwettqa minn operatur li impenja ruħu li jiżgura fi Stat Membru t-totalità jew parti mis-servizz postali universali tista’ tiġi eżentata mill-VAT, skont l-Artikolu 132(1)(a) tad-Direttiva 2006/112, kemm-il darba, minħabba l-karatteristiċi partikolari tagħha, din il-provvista tkun, fi kwalunkwe każ, tista’ tagħmel parti minn dan is-servizz postali universali.
60
L-Artikolu 3(1) tad-Direttiva 97/67 jiddefinixxi s-servizz postali universali bħala l-offerta ta’ servizzi postali ta’ kwalità speċifikata pprovduti b’mod permanenti f’kull punt tat-territorju bi prezzijiet affordabbli għall-utenti kollha.
61
B’dan premess, sa fejn l-Artikolu 3(3) u (4) tad-Direttiva 97/67 sempliċement jistabbilixxi lista ta’ servizzi li għandhom minn tal-inqas ikunu inklużi fis-servizz postali universali u sa fejn, imbagħad, l-Istati Membri jistgħu jestendu l-portata ta’ dan is-servizz sabiex jinkludu fih servizzi oħra, bl-eċċezzjoni madankollu, konformement mal-Artikolu 3(5) ta’ din id-direttiva, ta’ dawk relatati mal-pakketti postali li l-piż tagħhom jaqbeż l‑20 kilogramma, hija biss id-definizzjoni tal-kunċett ta’ “servizz postali universali” mogħtija fl-Artikolu 3(1) tal-imsemmija direttiva li għandha titqies li hija rilevanti sabiex jiġi ddeterminat jekk provvista ta’ servizz tistax tibbenefika mill-eżenzjoni prevista fl-Artikolu 132(1)(a) tad-Direttiva 2006/112.
62
B’mod partikolari, peress li t-tieni u r-raba’ inċiż tal-Artikolu 12 tad-Direttiva 97/67, imsemmija mill-qorti tar-rinviju fit-tieni u fit-tielet domanda tagħha, ma jiddeterminawx elementi li jikkostitwixxu l-kunċett ta’ “servizz postali universali”, iżda jistabbilixxu prinċipji tariffarji li l-Istati Membri għandhom jimponu l-osservanza tagħhom fuq l-operaturi li jkunu impenjaw ruħhom li jiżguraw it-totalità jew parti minn dan is-servizz, il-fatt li operatur ma josservax dawn il-prinċipji ma jistax iċaħħad lill-provvisti kkonċernati mill-benefiċċju tal-eżenzjoni prevista fl-Artikolu 132(1)(a) tad-Direttiva 2006/112.
63
Fir-rigward tal-ipoteżijiet previsti mill-qorti tar-rinviju fid-domandi tagħha, l-ewwel nett, jista’ jiġi rrilevat li dik il-qorti titlaq mill-premessa li l-provvisti ta’ servizzi postali inkwistjoni fil-kawża prinċipali jitwettqu minn operatur detentur ta’ liċenzja individwali bħala fornitur tas-servizz postali universali.
64
It-tieni nett, għandu jiġi kkonstatat li l-fatt li l-provvisti ta’ servizzi postali inkwistjoni fil-kawża prinċipali jitwettqu skont kuntratti distinti ma huwiex, fih innifsu, ta’ natura li jeskludi li tali provvisti jaqgħu taħt il-kunċett ta’ “servizz postali universali”, kif iddefinit fl-Artikolu 3(1) tad-Direttiva 97/67. Fil-fatt, kif diġà ġie enfasizzat fil-punt 45 ta’ din is-sentenza, l-eżistenza ta’ kuntratti distinti konklużi mill-operatur ma’ kull wieħed mill-klijenti tiegħu la tippermetti li jitqies li dawn il-provvisti ma jistgħux jiġu suġġetti għal sistema legali partikolari u lanqas ma timplika li l-impenji reċiproċi miftiehma f’dawn il-kuntratti jkunu r-riżultat ta’ negozjar individwali, peress li l-formalizzazzjoni ta’ tali kuntratti jista’ jkollha l-għan li tistabbilixxi l-prova tal-aċċettazzjoni mill-klijent ikkonċernat tal-offerta ta’ provvisti ta’ servizzi postali inkwistjoni u li tfakkar lil dan il-klijent l-aspetti importanti ta’ din is-sistema.
65
Peress li, kif ġie kkonstatat fil-punt 61 ta’ din is-sentenza, l-Istati Membri jistgħu jinkludu fis-servizz postali universali servizzi oħra minbarra dawk imsemmija fl-Artikolu 3(3) u (4) tad-Direttiva 97/67 bħala li għandhom ikunu minn tal-inqas previsti, dawn l-Istati jistgħu għalhekk jipprevedu li l-ġbir u d-distribuzzjoni ta’ kunsinni postali jitwettqu fl-indirizz tal-klijent jew f’ħinijiet miftiehma minn qabel mal-klijent, kemm-il darba tali kundizzjonijiet ta’ eżekuzzjoni tal-provvisti ta’ servizzi postali jkunu dawk previsti għas-servizz postali universali, punt dan li, fil-kawża prinċipali, għandu jiġi vverifikat mill-qorti tar-rinviju.
66
Fir-rigward tal-fatt, enfasizzat mill-qorti tar-rinviju, li l-provvisti ta’ servizzi postali inkwistjoni fil-kawża prinċipali jitwettqu mingħajr ma jintwera li l-prezz miftiehem bejn il-partijiet ikopri l-ispiża tagħhom, l-Artikolu 3(1) tad-Direttiva 97/67 jimponi, ċertament, bħala kundizzjoni għall-inklużjoni ta’ provvisti ta’ servizzi postali fis-servizz postali universali, li l-offerta relatata ma’ dawn il-provvisti tkun affordabbli. Madankollu, in-natura affordabbli ta’ tali offerta ma tiddependix minn jekk il-prezz mitlub għal tali provvista jkoprix l-ispiża tagħha, iżda minn jekk persuni fiżiċi jew ġuridiċi li jkollhom riżorsi limitati jistgħux, fid-dawl tal-livell ta’ għajxien prevalenti fl-Istat Membru kkonċernat, iħallsuh. Għaldaqstant, din iċ-ċirkustanza ma tistax, fiha nnifisha, tiġġustifika li provvista ta’ servizzi postali, li, minħabba l-karatteristiċi speċifiċi tagħha, għandha tiġi kkunsidrata bħala li tagħmel parti mis-servizz postali universali, tiġi eskluża minn dan tal-aħħar.
67
Mill-banda l-oħra, meta provvista ta’ servizzi postali ma tirriżultax mill-implimentazzjoni ta’ sistema legali partikolari li għaliha huma suġġetti l-operaturi li jiżguraw is-servizz postali universali kollu jew parti minnu meta jwettqu tali provvista, iżda titwettaq taħt kundizzjonijiet differenti u iktar favorevoli minn dawk approvati mill-awtorità nazzjonali maħtura fl-Istat Membru kkonċernat sabiex tirregola servizzi ta’ din in-natura jew minn dawk previsti fi standards relatati ma’ dawn is-servizzi, bħalma huma, pereżempju, il-possibbiltà ta’ ġbir ta’ kunsinni f’postijiet, f’ħinijiet, bi frekwenza jew bi prezz differenti minn dawk approvati minn din l-awtorità jew previsti mill-imsemmija standards, din l-istess provvista għandha titqies li hija eskluża mill-benefiċċju tal-eżenzjoni mill-VAT prevista fl-Artikolu 132(1)(a) tad-Direttiva 2006/112.
68
Fil-fatt, minn kull waħda minn dawn iċ-ċirkustanzi jista’ jiġi dedott li, kuntrarjament għal dak li jeżiġi l-Artikolu 3(1) tad-Direttiva 97/67, tali provvista ma hijiex ipprovduta għall-“konsumaturi kollha”, iżda hija intiża li tissodisfa l-bżonnijiet partikolari tal-utenti kkonċernati.
69
Issa, anki jekk, l-ewwel nett, il-premessa 15 tad-Direttiva 97/67 tippermetti lill-fornituri tas-servizz postali universali jinnegozjaw individwalment kuntratti mal-klijenti, għandu jiġi rrilevat li t-tieni inċiż tal-Artikolu 5(1) ta’ din id-direttiva jipprevedi espressament li l-Istati Membri għandhom jiżguraw li jiġi offrut servizz postali universali identiku lill-utenti li jinsabu f’kundizzjonijiet komparabbli, b’tali mod li din il-premessa 15 għandha tinftiehem bħala li tirreferi għad-dritt tal-fornituri ta’ dan is-servizz li jinnegozjaw kuntratti individwali mal-klijenti tagħhom lil hinn mill-imsemmi servizz u, għalhekk, li jirrigwardaw provvisti li ma jaqgħux taħt dan is-servizz.
70
It-tieni nett, id-dritt tal-fornitur jew tal-fornituri tas-servizz postali universali li jikkonkludu ftehimiet tariffarji individwali mal-utenti, stabbilit fit-tielet inċiż tal-Artikolu 12 tad-Direttiva 97/67, ma jimplikax li provvisti li l-kundizzjonijiet għat-twettiq tagħhom, inklużi t-tariffi, kienu ġew innegozjati, u li, għaldaqstant, ma jkunux identiċi għal dawk offruti lil kull utent li jinsab f’sitwazzjoni paragunabbli, għandhom jitqiesu li jaqgħu taħt dan is-servizz. Fil-fatt, il-konklużjoni ta’ ftehimiet tariffarji individwali tista’ tkun neċessarja meta b’mod partikolari jiġi propost, fil-kundizzjonijiet ġenerali ta’ bejgħ, kif approvati mill-awtorità nazzjonali maħtura fl-Istat Membru kkonċernat sabiex tirregola s-servizz postali jew previsti fi standards relatati ma’ dan is-servizz, u għalhekk offruti lil kulħadd, tnaqqis minħabba l-kwantità, sabiex id-destinatarji tas-servizz jintrabtu li jafdaw ċertu volum ta’ posta bi skambju għal tariffa vantaġġuża, mingħajr madankollu ma dan jimplika neċessarjament li dan il-volum u/jew dan it-tnaqqis ikunu ġew innegozjati għall-benefiċċju biss ta’ ċerti utenti.
71
Fl-aħħar nett, kuntrarjament għal dak li ssostni Bulgarian posts, għandu jiġi enfasizzat li l-interpretazzjoni mogħtija fil-punt 70 ta’ din is-sentenza tapplika wkoll meta wħud mis-servizzi postali jiġu pprovduti fuq talba ta’ organi pubbliċi.
72
Huwa minnu li, fis-sentenza tas‑16 ta’ Ottubru 2019, Winterhoff u Eisenbeis (C‑4/18 u C‑5/18, EU:C:2019:860, punti 59 sa 61), il-Qorti tal-Ġustizzja ddeċidiet li servizz postali li jikkonsisti fin-notifika ta’ atti ġudizzjarji u amministrattivi u mwettaq b’eżekuzzjoni ta’ mandati maħruġa minn organi pubbliċi fil-kuntest tal-attività ta’ dawn tal-aħħar li ma jkunx intiż li jissodisfa bżonnijiet partikolari għalihom iżda li jiżgura amministrazzjoni tajba tal-ġustizzja, għandu jitqies li twettaq f’isem dawk kollha li huma kkonċernati mill-possibbiltà li jiġu nnotifikati tali atti, inklużi d-destinatarji ta’ dawn tal-aħħar, u għalhekk bħala li huwa pprovdut lill-utenti kollha ta’ tali offerta ta’ servizz fis-sens tal-punt 17 tal-Artikolu 2 tad-Direttiva 97/67. Huwa abbażi ta’ dawn il-kunsiderazzjonijiet li l-Qorti tal-Ġustizzja kkonkludiet li s-servizzi ta’ notifika ċċitati iktar ’il fuq setgħu jitqiesu li kienu pprovduti għall-“konsumaturi kollha” fis-sens tal-Artikolu 3(1) ta’ din id-direttiva, u, għaldaqstant, bħala li setgħu jiġu eżentati mill-VAT bħala provvisti ta’ servizzi mwettqa mis-“servizzi postali pubbliċi”, skont l-Artikolu 132(1)(a) tad-Direttiva 2006/112.
73
Madankollu, minn dan ma jistax jiġi dedott li provvista ta’ servizzi postali li titwettaq taħt kundizzjonijiet differenti u iktar favorevoli minn dawk proposti fil-kundizzjonijiet ġenerali ta’ bejgħ, kif approvati mill-awtorità nazzjonali maħtura fl-Istat Membru kkonċernat sabiex tirregola s-servizz postali jew previsti fi standards relatati ma’ dan is-servizz, tista’ tibbenefika minn tali eżenzjoni minħabba s-sempliċi fatt li hija pprovduta fuq talba ta’ organu pubbliku. Jekk ikun il-każ, hija l-qorti nazzjonali li għandha tivverifika jekk tali provvista tistax titqies li tissodisfa l-kundizzjoni prevista fl-Artikolu 3(1) tad-Direttiva 97/67, li tipprovdi li s-servizz postali universali għandu jiġi pprovdut għall-“konsumaturi kollha”.
74
Fid-dawl tal-kunsiderazzjonijiet preċedenti kollha, ir-risposta għad-domandi magħmula għandha tkun li l-Artikolu 132(1)(a) tad-Direttiva 2006/112, moqri fid-dawl tat-tieni u tar-raba’ inċiż tal-Artikolu 12 tad-Direttiva 97/67, għandu jiġi interpretat fis-sens li jipprekludi li provvisti ta’ servizzi postali mwettqa, konformement ma’ kuntratti distinti, minn detentur ta’ liċenzja individwali sabiex jipprovdi s-servizz postali universali, jibbenefikaw mill-eżenzjoni mill-VAT li dan l-Artikolu 132 jipprevedi, meta tali provvisti, maħsuba sabiex jissodisfaw il-bżonnijiet partikolari tal-persuni kkonċernati mingħajr ma jkunu proposti lill-utenti kollha, jiġu pprovduti b’kundizzjonijiet differenti u iktar favorevoli minn dawk approvati mill-awtorità nazzjonali maħtura fl-Istat Membru kkonċernat sabiex tirregola s-servizz postali universali jew minn dawk previsti fi standards dwar dan is-servizz.
Fuq l-ispejjeż
75
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi dwar l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (L-Għaxar Awla) taqta’ u tiddeċiedi:
L-Artikolu 132(1)(a) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud, moqri fid-dawl tat-tieni u tar-raba’ inċiż tal-Artikolu 12 tad-Direttiva 97/67/KE tal-Parlament Ewropew u tal-Kunsill tal‑15 ta’ Diċembru 1997 dwar regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz, kif emendata bid-Direttiva 2008/6/KE tal-Parlament Ewropew u tal-Kunsill tal‑20 ta’ Frar 2008,
għandu jiġi interpretat fis-sens li:
jipprekludi li provvisti ta’ servizzi postali mwettqa, konformement ma’ kuntratti distinti, minn detentur ta’ liċenzja individwali sabiex jipprovdi s-servizz postali universali, jibbenefikaw mill-eżenzjoni mit-taxxa fuq il-valur miżjud li dan l-Artikolu 132 jipprevedi, meta tali provvisti, maħsuba sabiex jissodisfaw il-bżonnijiet partikolari tal-persuni kkonċernati mingħajr ma jkunu proposti lill-utenti kollha, jiġu pprovduti b’kundizzjonijiet differenti u iktar favorevoli minn dawk approvati mill-awtorità nazzjonali maħtura fl-Istat Membru kkonċernat sabiex tirregola s-servizz postali universali jew minn dawk previsti fi standards dwar dan is-servizz.
Firem
(
*1
)	Lingwa tal-kawża: il-Bulgaru.